Veebruar 2008

Veebruar 2008, kroonika

2008. aasta veebruar algas reedel ja lõppes 29 päeva pärast reedel.

1. veebruar

Poola välisminister Radek Sikorski jõudis Washingtonis toimunud läbirääkimistel põhimõttelisele kokkuleppele Ameerika Ühendriikide raketikilbi paigaldamise osas Poola territooriumile.
Soome ajaloolast Seppo Zetterbergi autasustati 2007. aastal ilmunud koguteose "Eesti ajalugu" eest maineka Lauri Jänti kirjandusauhinnaga.
Venemaa võimud teatasid, et on rahuldanud Serbia endise presidendi Slobodan Miloševići abikaasa Mirjana Markovići ja poja Marko Miloševići taotlused poliitilise varjupaiga saamiseks.
Ameerika Ühendriikides avalikustati tarkvarafirma Microsoft pakkumine veebiteenuseid pakkuva firma Yahoo ostuks. Microsoft soovib kahe firma ühendamisega konkureerida senisest efektiivsemalt suurima veebiteenuste pakkuja Google'iga ja on valmis Yahoo ülevõtmise eest tasuma 44,6 miljardit USA dollarit. 
Boliivias juhtus õnnetus La Pazist Cobijasse teel olnud ja lennukompaniile Lloyd Aereo Boliviano kuulunud reisilennukiga Boeing 727. Trinidadi linna lähistel soos oli lennuk sunnitud sooritama hädamaandumise, sest lennuki mootorid lakkasid töötamast. Kõik pardal viibinud enam kui 150 reisijat jäid ellu.
Aafrika Liidu komisjoni esimeheks valiti 31 poolthäälega Jean Ping Gabonist.
Prantsuse Polüneesias lükkas president Oscar Temaru tagasi oma valitsuse tagasiastumispalve.
Eesti õlletootja Viru Õlu emafirma Harboe ostis Pärnu õlletööstusele Puls Brewery kuulunud kaubamärgi Puls. Õlle tootmine toimub ka edaspidi Pärnu õlletehases, kuid selle turustamisega hakkab tegelema Viru Õlu. Tehingu hinda osapooled ei avalikustanud, kuid see ületas saja miljoni Eesti krooni piiri.
Eesti kaitseministeeriumi nõunikuna alustas tööd eelmisel päeval tegevteenistusest lahkunud endine kaitseväe juhataja Johannes Kert.

2. veebruar

Prantsusmaa pealinnas Pariisis abiellusid riigi president Nicolas Sarkozy ja tema elukaaslane Carla Bruni. Laulatusel osalesid ainult perekonnaliikmed ja lähedased sõbrad.
Venemaal algas presidendivalimiste ametlik kampaania.
Sri Lanka keskosas Dambulla linnas korraldati pommirünnak budistlikke palverändureid vedanud autobussile. Rünnakus hukkus 18 ja sai vigastada üle 50 inimese. Armee süüdistas rünnaku korraldamises mässulist relvarühmitust Tamili Eelami Vabastustiigrid.
Tšaadis vallutasid mässulised relvaüksused suurema osa riigi pealinnast N'Djamenast ja piirasid sisse presidendipalee.
Eestis Tallinnas kunagisele linnapeale Jaan Poskale kuulunud majas avati kohaliku aja järgi kell 13.00 Jaan Poska Muuseum.
Eestis Tallinnas valiti Eurolaul 2008. Eestit läheb esindama 2008. aasta Eurovisiooni lauluvõistlusele laul "Leto svet", mida esitas Kreisiraadio.

3. veebruar

Monacos toimusid parlamendivalimised. Valimised võitis 52,2-protsendilise toetusega tsentristlik valimisliit Liit Monaco Eest, kogudes 24-liikmelises parlamendis 21 saadikukohta. Kokku osales valimistel 76,9 protsenti hääleõiguslikest kodanikest.
Serbias toimus presidendivalimiste teine voor. Valimised võitis 50,57-protsendilise toetusega ametisolev president Boris Tadić, tema vastaskandidaat Tomislav Nikolić pälvis 47,71 protsendi valijate toetuse.
Sri Lanka suurima linna Colombo keskraudteejaama perroonil lasi ennast õhku naissoost enesetaputerrorist. Plahvatuses hukkus 14 ja sai vigastada üle 100 inimese.
Tšaadi presidendile Idriss Débyle ustavad väeüksused alustasid kohaliku aja järgi umbes kell 5 hommikul vastuoperatsiooni presidendipaleed piiravate mässuliste väljatõrjumiseks pealinnast N'Djamenast. Sama päeva õhtuks saavutasid valitsusväed pealinna üle kontrolli.
Eesti president Toomas Hendrik Ilves alustas kolmepäevast visiiti Belgia pealinnas Brüsselis, mille eesmärk on NATO peakorteri külastamine ja kohtumine NATO peasekretäri Jaap de Hoop Schefferiga.

4. veebruar

ÜRO Julgeolekunõukogu mõistis hukka mässuliste katsed kukutada Tšaadi presidenti Idriss Débyd ja kutsus kõiki oma liikmesriike üles toetama Tšaadi seaduslikku valitsust.
Hispaania politsei vahistas baskide rahvusliku partei Batasuna liidrid Pernando Barrena ja Patxi Urrutia, keda kahtlustatakse seotuses vasakpoolse relvarühmitusega Euskadi ta Askatasuna.
Itaalia parlamendi ülemkoja Senati esimees Franco Marini lõpetas tulemusteta läbirääkimised ajutise valitsuse moodustamiseks.
Rumeenia parlament ratifitseeris häältega 387:1 Euroopa Liidu institutsioonide reformileppe ehk niinimetatud Lissaboni lepingu.
Venemaal kinnitas Magadani oblasti duuma ühehäälselt uueks ametiajaks oblasti kuberneriks senise kuberneri Nikolai Dudovi.
Venemaa peaminister Viktor Zubkov vabastas ametist riikliku aatomienergiaagentuuri Rossatom direktori Sergei Kirijenko. Direktori kohusetäitjaks nimetati Ivan Kamenskihh.
Tšiili põhjaosa tabas 6,6-palline maavärin, mille kese asus 88 kilomeetri kaugusel Iquique linnast Peruu piiri lähistel. 
Filipiinide parlament tagandas häältega 174:35 ametist parlamendi esimehe José de Venecia, kelle poeg oli süüdistanud presidendi abikaasat altkäemaksu võtmises. Uueks esimeheks valiti president Gloria Macapagal-Arroyole ustav Prospero Nograles.
Gaboni peaminister Jean Eyeghe Ndong viis sisse muudatused oma valitsuskabinetis. Olulistest ministritest vahetus välisminister, kelleks sai Laure Olga Gondjout.
Eesti peaminister Andrus Ansip alustas kolmepäevast visiiti Gruusias, mille raames ta kohtus Gruusia presidendi Mihheil Saakašviliga, parlamendi esimehe Nino Burdžanadze ja peaministri Lado Gurgenidzega.
Eesti kultuuriminister Laine Jänes kinnitas ka järgmiseks ametiajaks Tartu Kunstimuuseumi direktoriks muuseumi senise juhi Reet Margi. 
Eesti kaitseväe juhataja Ants Laaneots nimetas NATO kooperatiivse küberkaitse kompetentsikeskuse ülemaks kolonelleitnant Ilmar Tamme.

5. veebruar

Fääri saarte peaminister Jóannes Eidesgaard tegi teatavaks oma uue valitsuse koosseisu. 
Prantsusmaal esitleti ametlikult firma Alstom toodetud uut ülikiiret reisirongi AGV, mis suudab arendada kiirust kuni 360 km/h. Rong on uudne selle poolest, et sellel puuduvad vedurid ja mootorid on paigutatud iga vaguni alla. Esitlusel osales ka Prantsusmaa president Nicolas Sarkozy.
Ameerika Ühendriikide 24 osariigis toimusid presidendivalimiste eelvalimiskoosolekud. Vabariikliku Partei kandidaatidest oli edukaim senaator John McCain, kes võitis esialgsetel andmetel eelvalimised vähemalt üheksas suure delegaatide arvuga osariigis. Demokraatliku Partei kandidaatidest pälvisid enam-vähem võrdse toetuse senaatorid Hillary Clinton ja Barack Obama.
Somaalias Boosaaso linnas toimunud plahvatuses hukkus 15 ja sai vigastada umbes 50 inimest. Plahvatus toimus kui paati oodanud Etioopia põgenike majja heideti granaat.
Eestisse saabus ametlikule kahepäevasele visiidile Afganistani kaitseminister Abdul Rahim Wardak. 
Eestis alustas seltskonnaajakirja Just! peatoimetajana jaanuaris ametist lahkunud Anu Saagimi asemel tööd Sirje Rattus.

6. veebruar

Hispaania kohus andis välja rahvusvahelised vahistamiskorraldused neljakümnele endisele Rwanda sõdurile, keda süüdistatakse 1994. aasta genotsiidis osalemises. Väidetavalt on nad seotud ka üheksa Hispaania kodaniku, sealhulgas kuue misjonäri tapmisega. 
Itaalia president Giorgio Napolitano saatis tekkinud valitsuskriisi tõttu parlamendi laiali. Samal päeval määrati ennetähtaegsete parlamendivalimiste toimumise kuupäevaks 13. aprill.
Venemaal katkestas kohus raskelt haige, AIDSi ja vähki põdeva naftakompanii Jukos endise asepresidendi Vassili Aleksanjani üle peetava kohtuprotsessi. 
Venemaa pealinnas Moskvas lasti kohaliku aja järgi kell 21 oma maja ees Leningradi prospektil maha linna turgude ja laatade gildi president Jevgeni Tšivilihhin.
Ameerika Ühendriikide Kongressi Senatis kiideti heaks president George W. Bushi esitatud plaan Ühendriikide majanduse elavdamiseks, mis näeb ette 146 miljardi USA dollari ulatuses maksusoodustusi ja toetusi. Demokraatliku Partei esitatud veelgi ulatuslikum, 157 miljardi USA dollari suurune kava kukkus vabariiklaste vastuseisu tõttu hääletusel läbi.
Tais vannutati ametisse peaminister Samak Sundaravej valitsuskabinet. Peaminister võttis endale ka kaitseministri portfelli, välisministriks sai Noppadon Pattama, rahandusministriks Surapong Suebwonglee ja siseministriks Chalerm Yoobamrung.
São Tomé ja Príncipel esitas tagasiastumispalve peaminister Tomé Vera Cruz.

7. veebruar

Euroopa Julgeoleku- ja Koostööorganisatsioon teatas, et boikoteerib Venemaa võimude poolt kehtestatud piirangute tõttu Venemaa presidendivalimisi ega saada sinna oma rahvusvahelisi vaatlejaid.
Leedu pealinnas Vilniuses toimus NATO kaitseministrite mitteametlik kohtumine. Eestit esindas kohtumisel kaitseminister Jaak Aaviksoo.
Venemaa õiguskaitseorganid teavitasid avalikkust otsusest viia naftakompanii Jukos endine asepresident Vassili Aleksanjan üle tsiviilhaiglasse. Varem olid õiguskaitseorganid ja kohus keeldunud vangistuses viibivat, kuid AIDSi ja vähki põdevat Aleksanjani ravile lubamast. 
Ameerika Ühendriikides loobus Vabariikliku Partei kandidaat Mitt Romney edasisest osalemisest presidendivalimiste kampaanias.
Ameerika Ühendriikides Georgia osariigis Savannah' linna lähistel toimus ettevõttele Imperial Sugar kuulunud suhkru rafineerimistehases plahvatus. Õnnetuses sai vigastada ligi nelikümmend inimest, hukkunute kohta esialgu teated puuduvad.
Ameerika Ühendriikides Missouri osariigis Saint Louise Kirkwoodi eeslinnas tungis relvastatud mees linnavolikogu ruumidesse ja tappis seal viis inimest. Veel kaks inimest said haavata. Politsei lasi tulistaja maha.
Afganistani saabusid üllatusvisiidile Ameerika Ühendriikide riigisekretär Condoleezza Rice ja Suurbritannia välisminister David Miliband.
Iraagis viibis visiidil Ameerika Ühendriikide näitleja ja ÜRO hea tahte saadik Angelina Jolie. Teiste seas kohtus ta ka Ühendriikide väekontingendi juhataja kindral David Petraeusega.
Tansaanias esitas tagasiastumispalve korruptsioonis kahtlustatav peaminister Edward Lowassa.
Eestis viibis ühepäevasel ametlikul visiidil Monaco vürst Albert II. Ta avas Tallinnas Monaco aukonsulaadi. Vürsti saatnud välissuhete nõunik Jean Pastorelli ja Eesti välisminister Urmas Paet allkirjastasid ühtlasi visiidi raames kahe riigi vaheliste diplomaatiliste suhete kommünikee.
Eesti valitsus nimetas Neeme Suure Lääne maavanemaks. Tema ametiaeg algab 18. veebruaril.

8. veebruar

Prantsusmaa parlament ratifitseeris Euroopa Liidu struktuuride reformileppe ehk niinimetatud Lissaboni lepingu.
Prantsusmaal karistas kohus paremäärmusliku erakonna Rahvusrinne juhti Jean-Marie Le Peni kolmekuulise tingimisi vangistusega ja kümne tuhande euro suuruse trahviga, sest ta oli nimetanud Saksamaa okupatsioonivõimude tegevust Teise maailmasõja ajal "mitte eriti ebainimlikuks".
Tšehhi Vabariigi parlamendis toimusid presidendivalimiste kaks esimest vooru, kus kumbki kandidaat – Václav Klaus ega Jan Švejnar – ei kogunud võiduks vajalikku häälteenamust.
Venemaal Moskvas toimetati onkoloogiakliinikusse ravile AIDSi ja vähki põdev ning vangistuses viibiv naftakompanii Jukos endine asepresident Vassili Aleksanjan. 
Ameerika Ühendriikide Louisiana osariigis Baton Rouge'is tungis relvastatud noor naine kohaliku aja järgi umbes kell 8.30 hommikul tehnikakolledži klassiruumi ja lasi esmalt maha seal viibinud kaks naisüliõpilast ning seejärel ka iseenda. 
Djiboutis toimusid parlamendivalimised. 94,1-protsendilise toetusega võitis valitsev valimisliit Liit Presidentaalse Enamuse Toetuseks ja sai endale kõik saadikukohad parlamendis. Valimistel osales 72,6 protsenti hääleõiguslikest kodanikest, opositsioon boikoteeris valimisi. 
Tansaania president Jakaya Kikwete nimetas eelmisel päeval tagasi astunud Edward Lowassa asemel uueks peaministriks Mizengo Pinda.
Eestis esitles Tallinna Keskraamatukogu riigi esimest raamatukogubussi. Teatavaks tehti ka raamatukogubussi nimi, milleks sai Katariina Jee.
Eesti Draamateatris esietendus Priit Pedajase poolt lavastatud Ingmar Bergmani näidend "Sügissonaat".

9. veebruar

Suurbritannia pealinna Londoni põhjaosas puhkes kohaliku aja järgi kell 19.10 tulekahju turistide ja avaliku elu tegelaste seas populaarses ajaveetmiskohas Camdeni turul. Inimesed põlengus kannatada ei saanud, kuid hävisid mitmed pubid, kauplused ja laohooned.
Tšehhi Vabariigi parlamendis toimus presidendivalimiste kolmas voor. Jan Švejnar kogus 113 häält, tema vastaskandidaat, ametisolev president Václav Klaus 139 häält. Võiduks oleks olnud vajalik vähemalt 140 parlamendiliikme toetus.
Ameerika Ühendriikides Kansase, Louisiana, Nebraska ja Washingtoni osariikides toimusid presidendivalimiste eelvalimised. Demokraatliku Partei kandidaatidest võitis Louisianas, Nebraskas ja Washingtonis senaator Barack Obama. Vabariikliku Partei kandidaatidest oli Washingtonis edukas senaator John McCain, Kansases ja Louisianas aga Michael Huckabee.
Birma sõjaväeline valitsus teatas põhiseadusliku referendumi korraldamisest mais 2008 ja määras parlamendivalimiste toimumise ajaks 2010. aasta.
Liibanoni parlament lükkas edasi 11. veebruaril toimuma pidanud presidendivalimised. Presidendivalimiste uueks kuupäevaks määrati 26. veebruar.
Tansaanias vannutati ametisse peaminister Mizengo Pinda.
Eesti Rahvusraamatukogus toimus Akadeemilise Sõjaajaloo Seltsi korraldatav ajalookonverents eesti ohvitseri Alfons Rebase mälestuseks.

10. veebruar

Suurbritannias toimus Briti Akadeemia filmiauhindade kätteandmistseremoonia. Parimaks filmiks tunnistati režissöör Joe Wrighti lavastatud "Lepitus" ("Atonement"), parima režissööri auhinna said vennad Ethan ja Joel Coen oma filmi "Ei ole maad vanadele meestele" eest. Parima meespeaosatäitja auhinna pälvis Daniel Day-Lewis rolli eest filmis "Veri hakkab voolama" ja parima naispeaosatäitja auhinna Marion Cotillard rolli eest filmis "Edith Piaf – elusse armunud".
Šveitsis Zürichis pandi toime riigi ajaloo suurim kunstirööv, mille käigus rööviti Emil Buehrle rajatud kunstikogust maale 163,2 miljardi USA dollari väärtuses. Röövitud maalide hulgas olid Claude Monet', Edgar Degas', Vincent van Goghi ja Paul Cezanne'i tööd.
Ameerika Ühendriikide Maine'i osariigis toimusid presidendivalimiste eelvalimised, kus osalesid Demokraatliku Partei kandidaadid. Eelvalimised võitis senaator Barack Obama.
Ameerika Ühendriikides Los Angeleses toimus mainekate Grammy muusikaauhindade kätteandmistseremoonia. Viis Grammy auhinda võitis Suurbritannia lauljatar Amy Winehouse, kes ei saanud aga ise tseremoonial viibida Ameerika Ühendriikide võimude esialgse otsuse tõttu talle viisat mitte väljastada.
Iisraeli peaminister Ehud Olmert alustas kolmepäevast ametlikku visiiti Saksamaal.
Iraaki saabus kahepäevasele üllatusvisiidile Ameerika Ühendriikide kaitseminister Robert Gates.
Lõuna-Korea pealinnas Sŏulis süüdati hilisõhtul põlema Lõuna-Korea üks peamisi rahvuslikke kultuurimälestisi, 14. sajandist pärinev linnamüüri suur lõunavärav Namdaemun. Tulekahjus hävis suurem osa mälestisest (selle puitkonstruktsioon); säilis ainult kivist vundament.
Prantsuse Polüneesias toimusid parlamendivalimised. 45,2-protsendilise toetusega võitis valimised partei To Tatou Aia, saades 57-liikmelises parlamendis 27 kohta. Kokku osales valimistel 76,9 protsenti hääleõiguslikest kodanikest.
Eestis Jõgeval avati pärast viieteistkümneaastast pausi taas kino. Esimene seanss uues kinos toimus kell 12.00, näidati Eesti animafilmi "Leiutajateküla Lotte".
Eestis Kohtla-Järve kultuurikeskuses lõppes laulukonkurss "Viru laul". Nooremas vanuserühmas sai peaauhinna Karolin Minenko Tartust, vanemas vanuserühmas Galina Safronova Jõhvist.

11. veebruar

Ameerika Ühendriikides lükkas internetiteenuseid pakkuva firma Yahoo! direktorite nõukogu tagasi tarkvarafirma Microsoft poolt 1. veebruaril tehtud ülevõtmispakkumise, pidades seda liiga madalaks.
Ida-Timori pealinnas Dilis avasid relvastatud mässulised tule president José Ramos Horta maja pihta. President sai kõhtu haavata ja toimetati raskes seisundis ravile Austraaliasse. Mässulised tulistasid ka peaminister Xanana Gusmão autot, kuid peaminister pääses rünnakust vigastusteta.
Trinidadil ja Tobagos valis valijameeste kogu riigi presidendiks tagasi George Maxwell Richardsi, kes oli ka ainus kandidaat sellele ametikohale.
Eestisse saabus kahepäevasele ametlikule visiidile Majandusliku Koostöö ja Arengu Organisatsiooni (OECD) peasekretär José Ángel Gurría.
Eestis Tallinnas toimusid Eesti ja Ameerika Ühendriikide välisministeeriumite esindajate kõnelused Eesti liitumiseks Ameerika Ühendriikide viisavabadusprogrammiga.
Eestis kiitis Tallinna Ülikooli senat heaks idee luua ülikooli juurde venekeelsetele noortele mõeldud ja kakskeelset kõrgharidust pakkuv Katariina kolledž.
Eestis teatas Vene Teatri direktor Jaanus Kukk teatri kunstilise juhi Mihhail Tšumatšenkoga koostöö lõpetamisest alates veebruari lõpust.
Eestis Tallinnas Metsakalmistul avati kell 16.00 Estonia Seltsi eestvedamisel Eesti riigitegelase Konstantin Koniku uus hauaplaat.
Eestis Ida-Virumaal alustas Maidla vallavanemana tööd Arno Kodu.

12. veebruar

Rootsis mõistis Ystadi ringkonnakohus kaheks aastaks vangi Tšiili päritolu ooperilaulja Ernesto Beltrani, tunnistades ta süüdi oma kaasartisti palgatud lapsehoidja vägistamises 1999. aasta kontserditurnee ajal.
Venemaa president Vladimir Putin ja Ukraina president Viktor Juštšenko jõudsid omavahelisel kohtumisel kokkuleppele Venemaa poolt Ukrainale tarnitava maagaasi hinnas. Uue kokkuleppe kohaselt tasub Ukraina 2008. aastal maagaasi tuhande kuupmeetri eest Venemaa gaasifirmale Gazprom 179 USA dollarit.
Ameerika Ühendriikides Marylandi ja Virginia osariigis ning Columbia ringkonnas toimusid presidendivalimiste eelvalimiskoosolekud. Demokraatliku Partei kandidaatidest võitis kõigis kolmes piirkonnas senaator Barack Obama, Vabariikliku Partei kandidaatidest senaator John McCain.
Ameerika Ühendriikides hääletas alates 5. novembrist streikinud stsenaristide ametiliit Writers Guild of America streigi lõpetamise kasuks. Streigis oli osalenud umbes 12 000 stsenaristi ja selle tõttu oli külmutatud mitme teleseriaali tootmine.
Eestis kinnitas XI Riigikogu uueks õiguskantsleriks Indrek Tederi.
Eesti president Toomas Hendrik Ilves esitas riigikontrolöri kandidaadiks Mihkel Oviiri.

13. veebruar

Rootsi valitsus lükkas tagasi Vene-Saksa gaasijuhet Nord Stream rajava konsortsiumi taotluse paigutada osa gaasijuhtmest Rootsi territoriaalvetesse. Rootsi valitsuse hinnangul ei olnud konsortsium oma taotluses kirjeldanud piisava põhjalikkusega võimalikke keskkonnamõjusid ega ka alternatiivseid võimalusi gaasijuhtme rajamiseks.
Austraalia peaminister Kevin Rudd esines parlamendis kõnega, milles vabandas ametlikult Austraalia võimude pärismaalastepoliitika pärast perioodil 1869–1969, mis nägi ette pärismaalaste laste eraldamise nende perekondadest ning suunamise riiklikesse ja kiriklikesse lastekodudesse.
Malaisias saadeti laiali riigi parlament, et alustada ettevalmistusi erakorraliste parlamendivalimiste korraldamiseks.

14. veebruar

Kreeka lõunaosa tabas kohaliku aja järgi kella 11 paiku tugev, kuni 6,7-palline maavärin, mille epitsenter asus Kalamata linna lähistel meres. Ohvreid ega purustusi maavärin kaasa ei toonud, kuid selle tõukeid oli tunda isegi Egiptuse pealinnas Kairos.
Venemaa pealinnas Moskvas andis oma viimase pressikonverentsi presidendina Vladimir Putin.
Ameerika Ühendriikides Illinoisi osariigis DeKalbi linnas Põhja-Illinoisi Ülikoolis tungis sama ülikooli 27-aastane endine sotsioloogia üliõpilane Steven Kazmierczak loenguruumi ja avas kaasas olnud neljast relvast tule seal viibinud õppejõu ning üliõpilaste pihta. Tulistamises hukkus viis ja sai vigastada viisteist inimest; ka tulistaja lasi ennast ise maha.
Eesti valitsus määras kultuuri elutööpreemiad väärtuses üks miljon Eesti krooni näitekirjanik Madis Kõivule, dokumentalist Rein Maranile ja muusikaloolasele Valter Ojakäärule.
Eesti Arhitektide Liidu üldkogul valiti liidu uueks esimeheks Ike Volkov.

15. veebruar

Saksamaal teatas oma tagasiastumisest maksudest kõrvalehoidmises süüdistatav riikliku postiettevõtte Deutsche Post juhatuse esimees Klaus Zumwinkel.
Tšehhi Vabariigi parlamendis toimus presidendivalimiste uus hääletus. Kahes esimeses voorus ei kogunud keegi kandidaatidest võiduks vajalikku häälteenamust. Kolmandas voorus valiti Tšehhi Vabariigi presidendiks 141 poolthäälega tagasi Václav Klaus; tema vastaskandidaat Jan Švejnar kogus 111 parlamendiliikme toetuse.
Ameerika Ühendriikide president George W. Bush saabus ametlikule visiidile Benini, alustades kuuepäevast ringreisi Aafrika riikides.
Mehhiko pealinnas Méxicos plahvatas politsei peakorteri juures lõhkeseadeldis. Kaugjuhtimise teel aktiveeritud pommi plahvatuses hukkus üks ja sai vigastada kaks inimest.
Filipiinide pealinnas Manilas toimus tuhandete osavõtjatega meeleavaldus, millel nõuti korruptsioonis kahtlustatava presidendi Gloria Macapagal-Arroyo tagasiastumist.
Eestis Harku vallas Muraste külas avati Pangapealse lasteaed, kus on kohti kuni 144 lapsele. Tegu on ühega vähestest viimastel aastatel avatud lasteasutustest.
Eesti rahvastikuminister Urve Palo avas kell 12.00 Ida-Virumaal Kohtla vallas uue noortekeskuse.

16. veebruar

Kanada andis Itaaliale välja sõjakuritegude eest Itaalias 2000. aastal tagaselja eluks ajaks vangi mõistetud endise koonduslaagri vangivalvuri, 83-aastase sakslase Michael Seiferti.
Eestis Rahvusooperis Estonia esietendus Tõnu Tepandi ja Katri Aaslav-Tepandi stsenaariumil põhinev dokumentaaldraama "President 1939".

17. veebruar

Kosovo parlament kuulutas kell 16.50 piirkonna Serbiast sõltumatuks iseseisvaks riigiks. Iseseisvusdeklaratsiooni luges ette peaminister Hashim Thaçi. Välisriikide esimesed reaktsioonid Kosovo parlamendi otsusele olid erinevad: Ameerika Ühendriigid võtsid otsuse teatavaks, Gruusia, Serbia ja Venemaa keeldusid iseseisvust tunnistamast. Esimese välisriigina tunnustas Kosovo iseseisvust Afganistan. Eestist avaldas ühepoolsele iseseisvumisele toetust Riigikogu Kosovo toetusrühm eesotsas Hannes Astokiga.
Küprosel toimus presidendivalimiste esimene voor.
Saksamaal Berliinis lõppes 58. Berliini rahvusvaheline filmifestival Berlinale. Parima filmi auhinna ehk Kuldkaru võitis Brasiilia filmilavastaja José Padilha teos "Tropa de Elite". Hõbekaru auhinnad said parima filmilavastaja kategoorias Thomas Paul Anderson filmi "Veri hakkab voolama" eest, parima meespeaosatäitja kategoorias Reza Naije ja parima naispeaosatäitja kategoorias Sally Hawkins.
Ameerika Ühendriikide president George W. Bush saabus ametlikule visiidile Tansaaniasse. Muuhulgas allkirjastas ta koos Tansaania presidendi Jakaya Kikwetega lepingu, mille kohaselt eraldavad Ameerika Ühendriigid Tansaaniale vaesuse vähendamiseks abi 698 miljonit USA dollarit.
Guyanas panid relvastatud isikud hilisõhtul toime rünnaku Bartica linna politseijaoskonnale. Rünnaku käigus tapeti kaksteist inimest, teiste seas kolm politseiametnikku, ja rööviti politseijaoskonnast relvad.
Afganistani Kandahāri provintsis Arghandābi linnas õhkis enesetaputerrorist ennast koertevõitlust vaatama kogunenud inimeste seas. Rünnakus hukkus 80 inimest, kelle seas oli ka kümmekond last. Lisaks oli hukkunute seas provintsi politseiülem Abdul Hakim. 
Malaisia pealinnas Kuala Lumpuris toimus hindude meeleavaldus, millega protestiti hindude väidetava diskrimineerimise vastu enamusrahvuse malailaste poolt. Kuna võimud olid meeleavalduse eelnevalt keelustanud, ajas politsei selle veekahurite ja pisargaasiga laiali. Umbes kakskümmend osavõtjat peeti kinni.
Madagaskari kirderannikut tabas orkaan Ivan, tuues kaasa paduvihmad ning põhjustades ulatuslikke purustusi ja üleujutusi. Hukkus vähemalt kaks inimest.

18. veebruar

Belgia pealinnas Brüsselis toimus Euroopa Liidu välisministrite kohtumine, kus arutati Kosovo iseseisvumise küsimust. Kohtumise tulemusel otsustati Kosovo iseseisvuse tunnustamine või mittetunnustamine jätta iga liikmesriigi pädevusse.
Kreeka territoriaalvetes Ikaría saare lähistel Egeuse merel kaotas juhitavuse ja hakkas uppuma Venemaa sõjalaevastikku kuuluv PM-130 tüüpi ujuvtöökoda Amur.
Saksamaa riikliku postiettevõtte Deutsche Post uueks juhatuse esimeheks nimetati senine logistikadirektor Frank Appel.
Serbia parlament võttis vastu deklaratsiooni, milles mõistis hukka Kosovo ühepoolse iseseisvumise ja kuulutas kõik Kosovo võimude otsused õigustühiseks. Ühtlasi kutsus Serbia tagasi suursaadikud Prantsusmaal, Türgis ja Ameerika Ühendriikides, sest kõik need riigid olid selleks hetkeks tunnistanud Kosovo iseseisvust.
Kuuba riigipea Fidel Castro kirjutas avaliku kirja, milles teatas, et ei naase presidendi ja armee ülemjuhataja ametikohale ning loobub nendest kohustustest lõplikult 24. veebruari riiginõukogu istungil. Järgmisel päeval ilmus kiri Kuuba Kommunistliku Partei häälekandjas Granma.
Pakistanis toimusid parlamendivalimised.
Eesti president Toomas Hendrik Ilves andis kaitseväe juhatajale Ants Laaneotsale kindralleitnandi auastme.
Eesti president Toomas Hendrik Ilves nimetas uueks suursaadikuks Kanadas Väino Reinarti ja kutsus sellelt ametikohalt tagasi Jüri Luige.
Eestis Narvas alustati Eestimaa Töörahva Kommuuni mälestusmärgi teisaldamist.

19. veebruar

Armeenias toimusid presidendivalimised. Valimised võitis 52-protsendilise toetusega peaminister Serž Sargsjan, teiseks jäi 21-protsendilise toetusega opositsiooni kandidaat Levon Ter-Petrosjan.
Venemaa kohus mõistis riigi endise aatomienergiaministri Jevgeni Adamovi süüdi võimu kuritarvitamises ja Ameerika Ühendriikidelt saadud abirahade kõrvaldamises. Talle määrati viie aasta ja kuue kuu pikkune reaalne vanglakaristus.
Ameerika Ühendriikide president George W. Bush külastas oma Aafrika ringreisi raames Rwandat.
Ameerika Ühendriikide Wisconsini osariigis toimusid presidendivalimiste eelvalimiskoosolekud. Demokraatliku Partei kandidaatidest võitis senaator Barack Obama, Vabariikliku Partei kandidaatidest senaator John McCain.
Fidži peaminister ja armee ülemjuhataja Josaia Voreqe Bainimarama nimetas ennast Fidži pealike suurnõukogu esimeheks, mille tegevuse ta oli ise aprillis 2007 peatanud. Ühtlasi võttis ta endale õiguse nimetada ametisse nõukogu uued liikmed.
Eestis võttis politsei 24 tunniks vahi alla prostitutsioonile kaasaaitamises ja kuritegeliku ühenduse loomises ametlikult kahtlustatavaks tunnistatud sportlased Kristjan Rahnu ja Taavi Rimi.

20. veebruar

Hispaanias avati Madridi ja Barcelona vahel kiirrongiühendus. Riikliku raudteefirma Renfe uus kiirrong AVE läbib 550-kilomeetrise vahemaa 155 minutiga ja suudab arendada kiirust kuni 300 km/h.
Kosovo iseseisvust tunnustasid Norra, Saksamaa ja Taiwani valitsused.
Serbia kutsus seoses Kosovo iseseisvuse tunnustamisega nende riikide poolt tagasi oma suursaadikud Austraalias ja Saksamaal.
Suurbritannia nimetas esimese riigina ametisse oma suursaadiku Kosovos. Suursaadikuks sai senine Briti esinduse juht Kosovos David Blunt.
Ameerika Ühendriikide president George W. Bush külastas oma Aafrika ringreisi raames Ghanat.
Indoneesia lääneosa tabas kohaliku aja järgi kell 15.08 7,5-palline maavärin, mille kese asus Simeulue saare lähistel 319 kilomeetri kaugusel Sumatrast. Simeulue saarel tekitas maavärin olulisi purustusi, kolm inimest hukkus ja veel kakskümmend viis said raskelt vigastada.
Eestis valis Tartu Ülikooli Sihtasutuse usalduskogu Lennart Meri nimelise teadustöö auhinna esimesteks laureaatideks Valter Langi ja Kristina Veidenbaumi.

21. veebruar

Bosnia ja Hertsegoviina koosseisu kuuluva Serblaste Vabariigi parlament võttis vastu põhimõttelise otsuse iseseisvusreferendumi korraldamiseks. Referendum viiakse läbi juhul kui Euroopa Liidu liikmesriigid jätkavad Kosovo iseseisvuse tunnustamist.
Serbia pealinnas Belgradis ründasid Kosovo iseseisvumise vastu protesteerinud rahvahulgad Ameerika Ühendriikide saatkonda ja süütasid selle põlema. Tulekahjus hukkus üks inimene. Veel 150 inimest sai rahutustes vigastada; kokku võttis meeleavaldusest osa 200 000 inimest.
Türgi maaväed sisenesid kohaliku aja järgi kell 19.00 Iraagi põhjaossa, et alustada sõjalist operatsiooni Kurdistani Töölispartei relvaüksuste vastu. 
Venemaal sooritas enesetapu kaitseministeeriumi majutus- ja ehitusosakonna ülem, kindralpolkovnik Viktor Vlassov.
Ameerika Ühendriikide president George W. Bush viibis ametlikul visiidil Libeerias, lõpetades sellega oma ringreisi Aafrika riikides.
Austraalia välisminister Stephen Smith teatas, et Austraalia viib 2008. aasta keskpaigaks oma väed Iraagist välja. Samas lubas ta vägede väljaviimise kava kooskõlastada Ameerika Ühendriikidega.
Lõuna-Korea prokuratuur vabastas valitud ja peatselt ametisse astuva presidendi Lee Myung-baki kahtlustustest aktsiapettustes.
Eesti valitsus otsustas tunnustada Kosovo iseseisvust.

22. veebruar

Prantsusmaa president Nicolas Sarkozy avas Pariisis sõjaväemuuseumis Les Invalides audiovisuaalse monumendi riigi endisele presidendile Charles de Gaulle'ile. Publikule avati monument üks päev hiljem, 23. veebruaril.
Türgi president Abdullah Gül allkirjastas põhiseaduse parandused, mille kohaselt kaotati seni naisüliõpilastele kehtinud keeld kanda ülikoolides pearätte.
Ameerika Ühendriikide kaitseminister Robert Gates alustas ametlikku visiiti Austraalias.

23. veebruar

Suurbritannia endine peaminister Tony Blair alustas kahepäevast ametlikku visiiti Rwandas eesmärgiga pakkuda president Paul Kagame valitsusele tasuta poliitilist nõustamist. 
Sri Lanka suurima linna Colombo lähistel Mount Lavinia linnas plahvatas liinibussis pomm. Kuna kahtlast pakki märganud bussipersonal oli reisijad eelnevalt bussist evakueerinud, ei saanud õnnetuses keegi surma, kuid hävis buss ja kaheksateist läheduses viibinud inimest said vigastada.
Taiwanil astus tagasi kaitseminister Lee Tien-yu.

24. veebruar

Austria pealinnas Viinis toimus eri andmetel 6000 – 10 000 osavõtjaga meeleavaldus Kosovo iseseisvumise vastu. Meeleavaldajad põletasid Ameerika Ühendriikide lippe ja umbes 600 neist soovisid minna meelt avaldama Ameerika Ühendriikide saatkonna ette. Kuna tee sinna olid takistanud politseinikud, alustasid nad läheduses asunud poodide ja restoranide rüüstamist. Kokkupõrgetes politseiga sai kaks politseinikku vigastada ja vahistati neli demonstranti.
Küprosel toimus presidendivalimiste teine voor, mille võitis vasakpoolne kandidaat Dimítris Christófias.
Saksamaal Hamburgis toimusid kohalikud parlamendivalimised. Valimised võitis 42,6 protsendi valijate toetusel paremtsentristlik Saksamaa Kristlik-Demokraatlik Liit, kogudes 121-liikmelises parlamendis 56 kohta. Teiseks jäi 34,1-protsendilise toetuse ja 44 saadikukohaga vasaktsentristlik Saksamaa Sotsiaaldemokraatlik Partei. Kokku osales valimistel 63,4 protsenti hääleõiguslikest kodanikest.
Ameerika Ühendriikides telekanalile NBC antud intervjuus teatas sõltumatu poliitiline aktivist Ralph Nader oma kavatsusest osaleda presidendivalimistel.
Ameerika Ühendriikides Los Angeleses toimus Ameerika Filmikunstiakadeemia teeneteauhindade Oscar kätteandmistseremoonia. Parimaks filmiks tunnistati vendade Joel ja Ethan Coeni lavastatud "Ei ole maad vanadele meestele". Parima meespeaosatäitja auhinna sai Daniel Day-Lewis osatäitmise eest filmis "Veri hakkab voolama", parima naispeaosatäitja auhinna Marion Cotillard nimirolli eest filmis "Edith Piaf - elusse armunud". Parimaks meeskõrvalosatäitjaks tunnistati Javier Bardem Anton Chigurhi rolli eest filmis "Ei ole maad vanadele meestele".
Kuuba riiginõukogu valis riigi uueks presidendiks eelmise presidendi Fidel Castro noorema venna, senise presidendi kohusetäitja Raúl Castro.
Iisraeli peaminister Ehud Olmert alustas koos Iisraeli äridelegatsiooniga oma esimest ametlikku visiiti Jaapanis.
Iraagis Iskandariyah' linnas ründas enesetaputerrorist šiiidi palverändurite telki. Toimunud plahvatuses hukkus nelikümmend ja sai vigastada kuuskümmend inimest.
Eestis tähistati pidulike üritustega Eesti Vabariigi 90. aastapäeva. Tallinnas Rahvusooper Estonia kontserdisaalis toimus Vabariigi Presidendi traditsiooniline aastapäeva vastuvõtt ja kontsert.

25. veebruar

Belgia kuningas Albert II allkirjastas määruse, millega Belgia tunnustas Kosovo iseseisvust.
Serbia valitsusdelegatsioon eesotsas Kosovo asjade ministri Slobodan Samardzićiga alustas visiiti Kosovo serblaste kogukondades.
Venemaa asepeaminister ja presidendikandidaat Dmitri Medvedev saabus ametlikule visiidile Serbia pealinna Belgradi.
Argentina föderaalkohus esitas riigi endisele presidendile Fernando de la Rúale süüdistuse senaatoritele ulatusliku altkäemaksu andmises tööseadusandluse reformide läbisurumiseks parlamendis.
Lõuna-Korea presidendiks vannutati Lee Myung-bak. Inauguratsioonitseremoonial osalesid teiste seas ka Jaapani peaminister Yasuo Fukuda ja Ameerika Ühendriikide riigisekretär Condoleezza Rice.
Põhja-Korea pealinnas P'yŏngyangis andsid esimese Ameerika Ühendriikide muusikalise kollektiivina kontserdi New Yorgi Filharmoonikud.
Taiwani uue kaitseministrina alustas tööd Michael Tsai.
Tongal astus ametist tagasi rahandusminister Siosiua 'Utoikamanu.

26. veebruar

Poola valitsus tunnistas Kosovo iseseisvust.
Eestis kinnitas XI Riigikogu häältega 68:22 Mihkel Oviiri teiseks ametiajaks riigikontrolöriks.

27. veebruar

Austria president Heinz Fischer allkirjastas otsuse Kosovo iseseisvuse tunnustamise kohta.
Iisraelis alustas vanglakaristuse kandmist veebruaris 2006 seitsmeks kuuks vangi mõistetud ärimees Omri Sharon. Iisraeli endise peaministri Ariel Sharoni poeg oli süüdistuse kohaselt kasutanud isa valimiskampaania rahastamiseks ebaseaduslikke meetodeid.

28. veebruar

Bulgaarias süttis kohaliku aja järgi kell 23.40 põlema Sofiast Kardami teel olnud reisirongi kaks vagunit, kus põlengu hetkel viibis kuuskümmend inimest. Põlengus hukkus kolm ja sai vigastada üheksa inimest.
Gruusia pealinnas Thbilisis toimusid Gruusia rikkaima inimese, juudi päritolu suurärimehe ja poliitiku Badri Patarkatsišvili matused. Matustel osales ka eksiilis elav vene-juudi miljardär Boriss Berezovski.
Itaalias mõrvati Cervino linnapea Giovanni Piscitelli. Linnapead tulistati, tema jalad seoti kinni ja ta pandi koos oma autoga põlema. Politsei kahtlustab mõrva korraldamises maffiat.
Prantsusmaal Lyoni kesklinna äritänaval toimus võimas gaasiplahvatus. Selle põhjustas kaevetööde käigus gaasitoru vigastanud ekskavaator. Plahvatuses ja selle tulemusel puhkenud tulekahjus said kannatada seitseteist inimest.
Kuuba välisminister Felipe Pérez Roque allkirjastas New Yorgis ÜRO inimõiguste ülddeklaratsiooni.
Bangladeshis Buriganga jõel pealinnas Dhaka lähistel põrkas reisijaid vedanud praam kokku teise laevaga ja läks ümber. Õnnetuses hukkus kolmkümmend üheksa inimest.
Taisse saabus tagasi alates 2006. aasta riigipöördest eksiilis viibinud ekspeaminister Thaksin Shinawatra.
Keenia president Mwai Kibaki ja opositsiooniliider Raila Odinga sõlmisid pärast kaks kuud kestnud vägivaldseid kokkupõrkeid valitsuse ja opositsiooni toetajate vahel rahulepingu, mille kohaselt Raila Odingast saab Keenia uus peaminister.
Eesti valitsus kinnitas teiseks ametiajaks Päästeameti peadirektoriks Kalev Timbergi.
Eestis Tartumaal avaldas Luunja vallavolikogu umbusaldust vallavanem Aare Songele. Vallavanema kohuseid asus täitma valla haridus- ja sotsiaalnõunik Lilia Raudheiding.

29. veebruar

Island tunnustas Kosovo iseseisvust.
Küprosel astus ametisse president Dimítris Christófias.
Serbia katkestas diplomaatilised suhted Kosovo iseseisvust tunnustanud Austria, Poola ja Šveitsiga ning kutsus tagasi oma suursaadikud nendes riikides.
Türgi armee teatas 21. veebruaril Kurdistani Töölispartei võitlejate vastu alustatud sõjalise operatsiooni edukast lõpetamisest Iraagi põhjaosas.
Guatemala lõunaosas Jutiapa linna lähistel sõitis teelt välja El Salvadori teel olnud liinibuss. Õnnetuses hukkus viiskümmend neli ja sai vigastada vähemalt kakskümmend inimest.
Filipiinide pealinnas toimusid ulatuslikud, vähemalt 15 000 osavõtjaga meeleavaldused, millel nõuti korruptsioonis kahtlustatava presidendi Gloria Macapagal-Arroyo tagasiastumist. Meeleavaldajatega liitusid ka riigi ekspresidendid Joseph Estrada ja Corazon Aquino.
Lõuna-Korea parlament kinnitas riigi uueks peaministriks Han Seung-soo.
Eesti XI Riigikogu delegatsioon koosseisus Hannes Astok, Jaanus Marrandi, Mart Nutt ja Taavi Rõivas alustas kolmepäevast visiiti Kosovos. Delegatsiooniga oli kaasas ka endine Riigikogu liige Liia Hänni.
Eestis astus ametist tagasi Haapsalu linnavolikogu esimees Arder Väli. Ta jätkab esimehe kohuste täitmist 28. märtsi volikogu istungini.

 2008-2